刘基
丙申二月别绍兴诸公
劳生属时艰，将老萃忧牴。
风尘隘九野，何土为乐国？兹邦控吴越，名胜闻自昔。
湖山竞奇丽，物产亦充斥。
交游尚质俭，而不事华饰。
况有良友朋，时来慰岑寂。
全家免寒饿，几欲忘旅客。
胡为复舍此，僶俛就行役。
轩车远追送，酒至泪辄滴。
还乡人所乐，我独愁苦剧。
故山有松柏，摧折为荆棘。
岂无骨肉亲，太半生死隔。
此语不可闻，此景那堪觌。
愁情如波涛，澒洞胸与臆。
伫立向穹苍，一叹双鬓白。